XO แรลลี่ยาว 4 วันพุ่ง 26% ลุ้นสินค้า “กัญชง” หนุนผลงานโตแกร่ง
XO แรลลี่ยาว 4 วันพุ่ง 26% โบรกแนะ “ซื้อ” ลุ้นสินค้า “กัญชง” หนุนผลงานโตแกร่ง
8 ก.พ. 2564

ผู้สื่อข่าวรายงานว่า ราคาหุ้น บริษัท เอ็กโซติค ฟู้ด จำกัด (มหาชน) หรือ XO ณ เวลา 11.22 น. อยู่ที่ระดับ 14.40 บาท บวก 1 บาท หรือ 7.46% สูงสุดที่ระดับ 14.90 บาท ต่ำสุดที่ระดับ 13.70 บาท ด้วยมูลค่าการซื้อขาย 116.18 ล้านบาท โดยราคาหุ้นปรับตัวเพิ่มขึ้นต่อเนื่องมาเป็นวันที่ 4 นับตั้งแต่ราคาปิดที่ระดับ 11.50 บาท หรือคิดเป็นการปรับตัวเพิ่มขึ้น 26%

โดยบล.เคทีบีเอสที ระบุในบทวิเคราะห์แนะนำ “ซื้อ” หุ้น XO คาดบริษัทมีศักยภาพในการทำสินค้ากัญชงได้ และหากสำเร็จจะช่วยเพิ่มรายได้และกำไรให้บริษัท เนื่องจากยุโรปเป็นตลาดที่ใหญ่ของสินค้ากัญชงซึ่งเป็นสินค้าที่ถูกกฎหมาย
ดังนั้นหากกฎหมายประเทศไทยเปิดทางให้บริษัทสามารถผลิตได้ จึงคาดว่าบริษัทจะผลิตในรูปแบบซอสปรุงรส ซึ่งเป็นจุดแข็งของบริษัท และมีสัดส่วนรายได้กลุ่มซอสคิดเป็น 80% ของรายได้รวม และส่งออกไปยุโรปถึง 80%
โดยคาดว่าซอสกัญชงจะสามารถช่วยเพิ่ม margin ของบริษัท เนื่องจากปัจจุบันยุโรปขายซอสกัญชงสูงกว่าซอสเท่าไปถึง 4-5 เท่า และยุโรปมี Market share ของผลิตภัณฑ์กัญชงสูงถึง 30% ของทั่วโลก ในปี 2562 Demand ของกัญชง เติบโต +50% จากปี 2559 โดยคาด gross profit margin ปี 2564 ที่ 41%
นอกจากนี้ในช่วง 2 ปี ที่ผ่านมาบริษัทได้เพิ่มกำลังการผลิตกลุ่มซอส ทำให้ปัจจุบันกำลังการผลิตกลุ่มซอสอยู่ที่ 60% ซึ่งยังเหลือกำลังการผลิตเพียงพอต่อการขยายตลาดทั้งผลิตภัณฑ์กัญชงและการปรับกลยุทธ์การบุกเข้าไปตลาดจีนและยุโรป (Listing fee) โดยทั้ง 2 ปัจจัยคาดจะได้เห็นความชัดเจนภายในครึ่งหลังปี 64 (H2/64)
พร้อมให้ราคาเป้าหมาย 16 บาท อิง 2564 PER ที่ 18 เท่า (เทียบเท่า -0.5SD below 5-year average PER) และประเมินกำไรสุทธิปี 2564 ที่ 373 ล้านบาท (เพิ่มขึ้น 19% จากปีก่อน) ปัจจุบัน XO เทรดอยู่ที่ 2564 PER ที่ 13 เท่า (-1SD below 5-yr average) ขณะที่กำไรปี 2564 คาดสถิติสูงสุดตั้งแต่ก่อตั้งบริษัท